Broj: 711-I-184-P-242-20/21-02-12

Zagreb, 18. prosinca 2020.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković kao predsjednice Povjerenstva, te Davorina Ivanjeka, Tatijane Vučetić, Aleksandre Jozić-Ileković i Tončice Božić kao članova Povjerenstva, na temelju članka 30. stavka 1. podstavka 2. Zakona o sprječavanju sukoba interesa („Narodne novine“ broj 26/11, 12/12, 126/12, 48/13, 57/15 i 98/19, u daljnjem tekstu: ZSSI), **na zahtjev Gordane Lukić,** na 108. sjednici, održanoj 18. prosinca 2020., daje sljedeće

**OČITOVANJE**

**I. Sukladno članku 13. stavku 2. ZSSI-a, nema zapreke da dužnosnik koji volenterski obnaša dužnost općinskog načelnika bude zaposlen u knjigovodstvenom servisu u vlasništvu svoje supruge, a koji servis obavlja knjigovodstvene usluge za dječji vrtić, osnivač kojeg je općina u kojoj dužnosnik obnaša dužnost općinskog načelnika. Povjerenstvo pritom smatra da bi se, radi očuvanja vlastite vjerodostojnosti te povjerenja građana, kao i otklanjanja svake sumnje da dužnosnik koristi dužnost općinskog načelnika za vlastiti probitak, isti trebao izuzeti od bilo koje vrste neposrednog ili posrednog sudjelovanja u eventualnih poslovnim odnosima između predmetne općine i knjigovodstvenog servisa, vlasnica kojeg je njegova supruga, kao i iz eventualnog sudjelovanja u postupcima donošenja svih odluka iz nadležnosti općine koje se odnose na predmetni knjigovodstveni servis.**

**II. U odnosu na već nastale poslovne odnose između predmetne općine i knjigovodstvenog servisa iz točke I. ovog Očitovanja, Povjerenstvo upućuje podnositeljicu da, ukoliko raspolaže dokumentacijom ili saznanjima koje upućuju na moguću povredu odredbi ZSSI-a, Povjerenstvu uputi novi zahtjev s konkretnijim navodima i navođenjem imena općinskog načelnika ili općine u kojoj isti obnaša dužnost.**

Obrazloženje

Zahtjev za davanjem očitovanja Povjerenstva podnijela je Gordana Lukić. U knjigama ulazne pošte zahtjev je. zaprimljen dana 30. listopada 2020.g., pod poslovnim brojem: 711-U-3956-P-242/20-01-5 povodom kojeg se vodi predmet broj P-242/20.

U zahtjevu podnositeljica navodi sljedeću situaciju. Općina xy je osnivač dječjeg vrtića yy, načelnik (volonter) općine xy je suprug vlasnice knjigovodstvenog servisa koji obavlja knjigovodstvene usluge za dječji vrtić yy te je zaposlenik spomenutog knjigovodstvenog servisa. U nedoumici smo da li je to sukob interesa te spomenuti knjigovodstveni servis ne bi trebao obavljati usluge za vrtić obzirom daje načelnik, volonter u općini osnivaču vrtića, zaposlen u istom te je njegova supruga vlasnica servisa. Na kraju navodi da ne želi imenovati općinu i navoditi osobna imena kako ne bi imala problema s nadležnima, pojašnjavajući zašto je tražila očitovanje.

Temeljem članka 30. stavka 1. podstavka 2. ZSSI-a u nadležnosti Povjerenstva je donošenje Pravilnika, kojim se uređuje način rada i odlučivanje Povjerenstva, donošenje odluka, davanje mišljenja, propisivanje obrazaca i ustrojavanje registra radi primjene pojedinih odredaba ovog Zakona.

Člankom 6. stavkom 1. i stavkom 2. ZSSI-a propisano je da su dužnosnici, u slučaju dvojbe je li neko ponašanje u skladu s načelima obnašanja javnih dužnosti, dužni zatražiti mišljenje Povjerenstva, koje je potom dužno na zahtjev dužnosnika dati obrazloženo mišljenje u roku od 15 dana od dana primitka zahtjeva. Zahtjev u ovom predmetu nije podnesen od dužnosnika osobno sukladno članku 6. stavku 1. ZSSI-a, već ga je Povjerenstvu podnijela osoba koja nije dužnosnik u smislu ZSSI-a. S obzirom da se zahtjevom traži tumačenje odredbi ZSSI-a u odnosu na dužnosnike u smislu ZSSI-a, Povjerenstvo u svrhu učinkovitog sprječavanja sukoba interesa i provođenja edukacije u pitanjima sukoba interesa povodom podnesenog zahtjeva daje obrazloženo očitovanje.

Člankom 3. stavkom 1. podstavkom 39. ZSSI-a propisano je da su gradonačelnici, općinski načelnici i njihovi zamjenici dužnosnici u smislu navedenog Zakona.

Člankom 2. ZSSI-a propisano je da u obnašanju javne dužnosti dužnosnici ne smiju svoj privatni interes stavljati iznad javnog interesa. Sukob interesa postoji kada su privatni interesi dužnosnika u suprotnosti s javnim interesom, a posebice kada privatni interes dužnosnika utječe, kada se osnovano može smatrati da privatni interes utječe ili kada privatni interes dužnosnika može utjecati na njegovu nepristranost u obavljanju javne dužnosti.

Člankom 5. stavkom 1. ZSSI-a propisano je da dužnosnici u obnašanju javnih dužnosti moraju postupati časno, pošteno, savjesno, odgovorno i nepristrano čuvajući vlastitu vjerodostojnost i dostojanstvo povjerene im dužnosti te povjerenje građana. Stavkom 2. istog članka propisano je da su dužnosnici osobno odgovorni za svoje djelovanje u obnašanju javnih dužnosti na koje su imenovani, odnosno izabrani prema tijelu ili građanima koji su ih imenovali ili izabrali. Stavkom 3. istog članka propisano je da dužnosnici ne smiju koristiti javnu dužnost za osobni probitak ili probitak osobe koja je s njima povezana.

Člankom 13. stavkom 2. ZSSI-a propisano je da dužnosnici koji profesionalno obnašaju dužnost za vrijeme njezina obnašanja ne mogu uz naknadu ili radi ostvarivanja prihoda obavljati druge poslove u smislu redovitog i stalnog zanimanja, osim ako Povjerenstvo, na prethodni zahtjev dužnosnika, utvrdi da predmetni poslovi ne utječu na zakonito obnašanje dužnosti.

Člankom 4. stavkom 2. ZSSI-a propisano je da je član obitelji dužnosnika u smislu tog Zakona bračni ili izvanbračni drug dužnosnika, njegovi srodnici po krvi u uspravnoj lozi, braća i sestre dužnosnika te posvojitelj, odnosno posvojenik dužnosnika.

Člankom 18. stavkom 1. i stavkom 2. ZSSI-a propisano je da u slučaju kada tijelo u kojem dužnosnik obnaša javnu dužnost stupa u poslovni odnos s poslovnim subjektom u kojem član obitelji dužnosnika ima 0,5% ili više udjela u vlasništvu, dužnosnik je dužan o tome pravodobno obavijestiti Povjerenstvo. Povjerenstvo će u roku od 15 dana od dana zaprimanja obavijesti izraditi mišljenje zajedno s uputama o načinu postupanja dužnosnika i tijela u kojem dužnosnik obnaša javnu dužnost.

Člankom 18. stavkom 4. ZSSI-a propisano je da je dužnosnik, odnosno tijelo u kojem dužnosnik obnaša dužnost, obvezno prije stupanja u poslovni odnos dostaviti Povjerenstvu cjelokupnu dokumentaciju iz koje je vidljivo kako su provedene upute Povjerenstva. Sukladno stavku 5. Povjerenstvo će posebnom odlukom utvrditi jesu li dane upute provedene na način koji omogućuje izbjegavanje sukoba interesa dužnosnika i osigurava njegovo zakonito postupanje u konkretnom slučaju.

S obzirom da podnositeljica u zahtjevu navodi kako predmetni dužnosnik dužnost općinskog načelnika obnaša kao volonter, u konkretnom slučaju ne dolazi do primjene odredbe članka 13. stavka 2. ZSSI-a, kojom je propisana zabrana obavljanja drugih poslova u smislu redovitog i stalnog zanimanja za one dužnosnike koji dužnost obnašaju profesionalno. Slijedom navedenog, dužnosnik može istovremeno uz volontersko obnašanje dužnosti općinskog načelnika biti zaposlen u knjigovodstvenom servisu te po toj osnovi ostvarivati plaću. Povjerenstvo dalje napominje kako ZSSI ne sadrži odredbe koje bi dužnosnicima koji volonterski obnašaju dužnost zabranjivale da, za vrijeme mandata, zasnuju radni odnos u pravnoj osobi koja je u poslovnom odnosu s tijelom javne vlasti u kojem obnašaju dužnost.

Međutim, Povjerenstvo smatra da bi se radi očuvanja vlastite vjerodostojnosti te povjerenja građana, kao i otklanjanja svake sumnje da dužnosnik koristi dužnost općinskog načelnika za vlastiti probitak, trebao izuzeti od bilo koje vrste neposrednog ili posrednog sudjelovanja u poslovnim odnosima između općine i knjigovodstvenog servisa, vlasnica kojeg je njegova supruga, kao i iz sudjelovanja u postupcima donošenja svih odluka iz nadležnosti općine koje se odnose na predmetni knjigovodstveni servis.

U odnosu na eventualne ranije poslovne odnose između općine i knjigovostvenog servisa u vlasništvu supruge općinskog načelnika Povjerenstvo obrazlaže kako ne raspolaže dostatnom dokumentacijom iz koje bi moglo biti vidljivo postoji li ili je postojala situacija sukoba interesa temeljena na takvom poslovnom odnosu. Ukoliko podnositeljica raspolaže dokumentacijom ili ima zasnanja koja upućuju na moguću povredu odredbi ZSSI-a poziva se ista da Povjerenstvu uputi novi zahtjev s konkretnijim navodima i navođenjem imena općinskog načelnika ili općine u kojoj isti obnaša dužnost.

Slijedom navedenog, Povjerenstvo je dalo očitovanje kako je navedeno u izreci ovog akta.

PREDSJEDNICA POVJERENSTVA

Nataša Novaković, dipl. iur.

**Dostaviti:**

1. Podnositelj, putem dostavljene e-mail adrese
2. Objava na internetskoj stranici Povjerenstva
3. Pismohrana